বিশ্বব্যাংকের ইন্টিগ্রিটি বিভাগ যেসব উড়ো চিঠি ও অভিযোগের ভিত্তিতে বাংলাদেশের পদ্মা সেতুর আশু বাস্তবায়নে পেরেক ঠুকলো- বিশ্বব্যাংকের ইতিহাসে এটা নজিরবিহীন ঘটনা। এটি নিশ্চিতভাবে একটি পরিকল্পিত ঘটনা। শুধু দুর্নীতির আশঙ্কায় এ ধরনের প্রকল্প বন্ধ করা যায় না। এ ক্ষেত্রে কঠোর নজরদারি, তত্ত্বাবধায়ন ও আইনের প্রয়োগ করে পদ্মা সেতুর কাজ এগিয়ে নেয়াই ছিল বিশ্বব্যাংকের দায়িত্ব। বাংলাদেশের জনকল্যাণ ও অর্থনৈতিক উন্নয়নে পদ্মা সেতু প্রকল্প বাস্তবায়ন করা ছিল বিশ্বব্যাংকের জন্য একটি বিরাট সুযোগ। পৃথিবীর কোনো দেশে জনকল্যাণমূলক প্রকল্পে অর্থায়নের এ ধরনের বড় সুযোগ বিশ্বব্যাংক আর কখনো পাবে বলে মনে হয় না। সামগ্রিক বিবেচনায়, ঠুনকো অজুহাতে বিশ্বব্যাংকের এ ধরনের সিদ্ধান্ত নেয়া ঠিক হয়নি। পদ্মা সেতুর স্বার্থে আমি পদত্যাগ করার পরও বিশ্বব্যাংক ঋণ দিতে এগিয়ে আসে নি। এ থেকে প্রমাণ হয়, বিশ্বব্যাংক কোনো ষড়যন্ত্রের অংশ হিসেবে কাজ করেছে। এ ক্ষেত্রে কোনো অসৎ উদ্দেশ্য কাজ না করলে অর্থায়ন বন্ধে এ ধরনের পদক্ষেপ নেয়া যায় না। ইন্টিগ্রিটি বিভাগ সেসব উড়ো চিঠি ও স্বার্থান্বেষী ব্যক্তির অভিযোগে প্রভাবিত হয়ে এ নজিরবিহীন খারাপ দৃষ্টান্ত স্থাপন করল, তাদের নাম ও অভিযোগ জনসম্মুখে প্রকাশ করা জরুরি ছিল। বাংলাদেশ সরকারের মাননীয় অর্থমন্ত্রী জনাব আবুল মাল আবদুল মুহিত ইন্টিগ্রিটি বিভাগ সম্পর্কে নানা মন্তব্য করেছেন। গত ১০ ডিসেম্বর, ২০১৩ জাইকা বাংলাদেশের প্রখ্যাত সিভিল ইঞ্জিনিয়ার ড. জামিলুর রেজা চৌধুরীকে দেশে বড় উন্নয়ন কার্যক্রমে অবদানের জন্য সম্মাননা প্রদান করেন। উল্লেখ্য, ড. জামিলুর রেজা চৌধুরী পদ্মা সেতুর কারিগরি পর্যালোচনা কমিটির প্রধান ছিলেন। সম্মাননা অনুষ্ঠানে মাননীয় অর্থমন্ত্রী জনাব আবুল মাল আবদুল মুহিত বলেন, পদ্মা সেতু নিয়ে বিশ্বব্যাংক যে ‘দুর্নীতির ষড়যন্ত্রের অভিযোগ করেছে তা ‘ননসেন্স’। বাংলাদেশের বদনাম করেছে বিশ্বব্যাংক। এটা ষড়যন্ত্রমূলক। বিশ্বব্যাংক যখন পদ্মা সেতুতে দুর্নীতির আশঙ্কা প্রকাশ করে, তখন মাননীয় অর্থমন্ত্রী সম্ভবত পত্রিকার অপপ্রচারে প্রভাবিত হয়ে বিশ্বব্যাংকের অভিযোগকে সত্য মনে করেছিলেন। মাননীয় প্রধানমন্ত্রীর নির্দেশনা অনুযায়ী নিজস্ব অর্থায়নে পদ্মা সেতু প্রকল্প বাস্তবায়ন না করে, বিলম্ব হলেও বিশ্বব্যাংকের অর্থায়নের মাধ্যমে পদ্মা সেতু বাস্তবায়ন করতে চেয়েছিলেন। তিনি তখন আমার স্বচ্ছ কার্যক্রমে গুরুত্ব দেন নি। বিশ্বব্যাংকের অর্থায়নে পদ্মা সেতু বাস্তবায়ই তাঁর চিন্তা-চেতনায় ছিল। আমি তাঁকে শ্রদ্ধা করি। তিনি সবার শ্রদ্ধাভাজন ব্যক্তিত্ব। কিন্তু যখন তিনি আমার স্বচ্ছতা ও বিশ্বব্যাংকের এই অসৎ উদ্দেশ্য বুঝলেন, তখন অনেক বিলম্ব হয়ে গেছে। আমি যখন বুঝতে পারলাম (অহেতুক কারণে বিশ্বব্যাংকের অভিযোগ উত্থাপন ও আবাসিক প্রতিনিধির বক্তব্য শুনে) মাওয়ায় পদ্মা সেতু (প্রস্তুতি কাজ শেষ করার পরও) এ সরকারের মেয়াদে করা যাবে না, তখন আমি মাননীয় প্রধানমন্ত্রীকে পাটুরিয়া-গোয়ালন্দ পয়েন্টে ‘ইরফফবৎং ঋরহধহপরহম’ এর আওতায় উক্ত টেন্ডারের মাধ্যমে দ্বিতীয় পদ্মা সেতু করার জন্য সার-সংক্ষেপ পাঠাই এবং মাননীয় প্রধানমন্ত্রী বিশ্বব্যাংকের অবস্থান বুঝতে পেরে তাতে অনুমোদন দিয়েছিলেন। কিন্তু মাননীয় অর্থমন্ত্রী ও অর্থ সচিবের সহযোগিতা না পাওয়ায় তা এগিয়ে নেয়া সম্ভব হয় নি। নতুবা আমরা পাটুরিয়া-গোয়ালন্দ পয়েন্টে ২০১৩ খ্রিস্টাব্দেরমধ্যেই দ্বিতীয় পদ্মা সেতু নির্মাণের কাজ শেষ করতে পারতাম। সে সময় আমার এই ইতিবাচক উদ্যোগ, আমার কর্ম প্রচেষ্টাকে মূল্যায়ন করা হয় নি। আমার চিন্তাধারা অনুযায়ী এগুলে পদ্মা সেতু প্রকল্প বাস্তবায়ন করা সম্ভব হত। কিন্তু ষড়যন্ত্রের কারণে আমরা পদ্মা সেতু বাস্তবায়ন করতে পারি নি। আসলে আমরা সব হারিয়ে পরে বুঝি, কিন্তু তখন আর কিছুই করার থাকে না। হঠাৎ করে প্রস্তুতির শেষপর্বে পদ্মা সেতু নির্মাণে বিশ্বব্যাংকের দুর্নীতির আশঙ্কা প্রকাশ অমূলক, ভিত্তিহীন, কাল্পনিক, বায়বীয় এবং উদ্দেশ্যমূলক। পদ্মা সেতুর প্রস্তুতিপর্বের কার্যক্রম, প্রতিটি গৃহীত পদক্ষেপ এবং এ সংক্রান্ত দলিলাদি মূল্যায়ন করলে দেখা যাবে, এতে কোনো অনিয়ম ও দুর্নীতি হয়নি এবং দুর্নীতির আশঙ্কা তৈরিরও কোনো সুযোগ ছিল না। দেশবাসী, বুদ্ধিজীবী, মিডিয়াকর্মী ও দেশের সচেতন সমাজের কাছে আমার আহবান থাকবে- দয়া করে একটু গভীরভাবে চিন্তা করুন, মূল্যায়ন করুন, দেখবেন- পদ্মা সেতু, সরকার এবং আমি একটি মিথ্যা ও উদ্দেশ্যমূলক অভিযোগের শিকার।